Omstrede vlagvoorstel weer op tafelMinister Nathi Mthethwa. (Foto: Kopano Tlape/GCIS) Ondanks hewige kritiek het Nathi Mthethwa, minister van sport, kuns en kultuur, weer sy omstrede voorstel ter tafel gelê om ŉ reusevlag op te rig waarop hy R22 miljoen wil bestee. Maroela Media het vroeër berig dat die proses rakende die oprigting van ’n reusevlag by Vryheidspark in Pretoria in sy geheel hersien gaan word. Dít nadat Mthethwa die wind behoorlik van voor gekry het met die aankondiging dat hy miljoene aan ŉ vlag wil bestee terwyl Suid-Afrikaners onder armoede en stygende werkloosheid steier. In antwoord op parlementêre navrae deur die DA of ŉ finale besluit oor die vlag al geneem is, het die minister bevestig dat dié projek na “die kabinet vir verdere bespreking en oorweging” verwys sal word – dít in die naam van nasiebou en sosiale kohesie. “Nasionale simbole, in besonder die nasionale vlag, is ŉ uitdrukking van die land se gedeelde identiteit, wat die kern is vir die bou van ŉ gedeelde nasionale identiteit en die bevordering van eenheid,” lui Mthethwa se antwoord aan die DA, wat Maroela Media onder oë gehad het. Die DA het Mthethwa ook gevra of sy departement ŉ openbare deelnameproses sal begin of voorstelle sal verskaf oor hoe die beoogde R22 miljoen wat vir die vlag geallokeer is, bestee sal word. Die minister het in antwoord op dié vraag aangedui dat dit nie nodig is nie. “Die begroting van R22 miljoen wat vir die vlagprojek oor twee finansiële jare geallokeer is, lê by die departement se eenheid vir infrastruktuur. “Die infrastruktuureenheid is verantwoordelik vir die instelling van verskeie infrastruktuurprojekte. Daar is dus geen behoefte vir ŉ openbare deelnameproses om dié eenheid te lei oor hoe geld vir sy onderskeie projekte herallokeer word nie,” het Mthethwa gesê. Die DA sê Mthethwa het duidelik niks geleer uit die woede wat dié projek by Suid-Afrikaners ontlok het nie. “Volgens sy antwoord glo hy steeds dat die vermorsing van R22 miljoen rand van belastingbetalers se geld op ŉ vlag nasiebou en sosiale kohesie sal bevorder,” het Tsepo Mhlongo, die DA se woordvoerder van sport, kuns en kultuur, gesê. “Dit is werklik verstommend dat die departement se infrastruktuureenheid geen ander waardevolle projek kan vind om in te belê nie.” Mhlongo sê onder Mthethwa se leiding is verskeie museums, kunsgalerye en erfenisterreine besig om in duie te stort. Die party het ook al verskeie kere sy misnoeë oor die skokkende toestand van Vryheidpark uitgespreek – waar Mthethwa die vlag wil oprig. “Om die geld eerder aan die onderhoud en ontwikkeling van bestaande erfenisterreine te bestee sal sekerlik ‘nasiebou en sosiale kohesie’ beter kan bevorder.” Mhlongo meen die minister se weiering om met die publiek en ander rolspelers oor die saak te praat boonop wys dat hy weinig voel vir nasiebou en sosiale kohesie. “Sy swak hantering van die kunste- en kultuursektor tydens die pandemie het sy gevoelloosheid ontbloot en die vermorsing van R22 miljoen beaam dit.”